Document ID: 31983R1981

Komisijas Regula (EEK) Nr. 1981/83
(1983. gada 18. jūlijs),
ar ko sesto reizi groza Regulu (EEK) Nr. 1842/81 attiecībā uz koriģētu kompensāciju piešķiršanu par labību, kuru eksportē dažu stipro alkoholisko dzērienu veidā
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1975. gada 29. oktobra Regulu (EEK) Nr. 2727/75 par labības tirgus kopīgo organizāciju [1], kurā jaunākie grozījumi izdarīti ar Regulu (EEK) Nr. 1451/82 [2], un jo īpaši tās 16. panta 6. punktu un 24. pantu,
ņemot vērā Padomes 1981. gada 28. aprīļa Regulu (EEK) Nr. 1188/81, ar ko paredz vispārīgus noteikumus par tādu kompensāciju piešķiršanu, kurus koriģē attiecībā uz labību, ko eksportē noteiktu stipro alkoholisko dzērienu veidā, un kritērijus šādu kompensāciju apjoma noteikšanai, kā arī groza Regulu (EEK) Nr. 3035/80 attiecībā uz noteiktiem produktiem, uz kuriem neattiecas Līguma II pielikums [3], un jo īpaši tās 12. pantu,
tā kā Komisijas Regulā (EEK) Nr. 1842/81 [4], kurā jaunākie grozījumi izdarīti ar Regulu (EEK) Nr. 2938/82 [5], paredzēta koriģētu kompensāciju piešķiršanas procedūra attiecībā uz labību, ko eksportē noteiktu stipro alkoholisko dzērienu veidā;
tā kā dažos gadījumos parastā iesala vietā izmanto zaļo iesalu; tā kā tādēļ jānosaka pieļaujamais mitruma saturs minētajā produktā, kā arī koeficients, ko izmantot, lai pārrēķinātu zaļā iesala daudzumu tam līdzvērtīgā tāda iesala daudzumā, kura mitruma saturs ir 7 %;
tā kā Regulas (EEK) Nr. 1842/81 17. pantā graudu viskijs aprakstīts kā viskijs, kas ražots no 15 % miežu vai līdzvērtīga daudzuma iesala un 85 % labības; tā kā šie daudzumi, lai arī kopumā iespējami, tomēr pārsniedz katrā atsevišķā dedzinātavā faktiski izmantotos daudzumus vai ir nepietiekami; tā kā tādēļ ir lietderīgi no minētā 17. panta svītrot visas norādes uz šādiem daudzumiem;
tā kā šajā regulā paredzētie pasākumi ir saskaņā ar Labības pārvaldības komitejas atzinumu,
IR PIEŅĒMUSI ŠO REGULU.
1. pants
Ar šo Regulu (EEK) Nr. 1842/81 groza šādi:
1. Regulas 1. panta 3. punktu aizstāj ar šādu punktu:
"3. Šajā regulā labības svars, ko ņem vērā, aprēķinot maksājumu, ir tīrsvars, ja mitruma saturs labībā nepārsniedz 16 %. Ja izmantotās labības mitruma saturs ir lielāks par 16 %, bet ne lielāks par 17 %, tad vērā ņem tīrsvaru, ko samazina par 1 %. Ja izmantotās labības mitruma saturs ir lielāks par 17 %, bet ne lielāks par 18 %, tad samazinājums ir 2 %. Ja izmantotās labības mitruma saturs pārsniedz 18 %, tad samazinājums ir divi procentu punkti par katru mitruma procentu punktu, kas ir virs 16 %.
Šajā regulā tā iesala svars, kas nav 10. pantā minētais zaļais iesals un ko ņem vērā, aprēķinot maksājumu, ir tā tīrsvars, ja mitruma saturs nav lielāks par 7 %. Ja mitruma saturs ir lielāks par 7 %, bet ne lielāks par 8 %, tad vērā ņem tīrsvaru, ko samazina par 1 %. Ja izmantotā iesala mitruma saturs ir lielāks par 8 %, tad samazinājums ir divi procentu punkti par katru mitruma procentu punktu, kas ir virs 7 %.
Regulā (EEK) Nr. 1188/81 minētā Kopienas standartmetode mitruma satura noteikšanai labībā un iesalā, kas paredzēts stipro alkoholisko dzērienu ražošanai, ir iekļauta Regulas (EEK) Nr. 2731/75 II pielikumā."
2. Regulas 10. pantu aizstāj ar šādu pantu:
"10. pants
Koeficients, ko izmanto, lai aprēķinātu Regulas (EEK) Nr. 1188/81 7. pantā minēto miežu ekvivalentu iesalam, ir 1,33.
Tomēr, ja iesals, kam veic kontroli, ir zaļais iesals ar mitruma saturu no 43 līdz 47 %, tad koeficients, ko izmanto, lai aprēķinātu līdzvērtīgu tāda iesala svaru, kura mitruma saturs ir 7 %, ir 0,57."
3. Regulas 17. pantu aizstāj ar šādu pantu:
"17. pants
Šīs regulas 16. pantā:
a) "graudu viskijs" ir viskijs, kas ražots no iesala un labības;
b) "iesala viskijs" ir viskijs, kas ražots vienīgi no iesala;
c) "A kategorijas Irish whiskey" ir viskijs, kas ražots no iesala un labības, ja iesala saturs ir mazāks par 30 %;
d) "B kategorijas Irish whiskey" ir viskijs, kas ražots no miežiem un iesala, ja iesala saturs ir vismaz 30 %;
e) procentuālo daudzumu dažādo veidu labībai, ko izmanto 13. panta 2. punktā minēto stipro alkoholisko dzērienu ražošanā, nosaka, ņemot vērā to dažādo veidu labības kopējos daudzumus, kurus izmanto Regulas (EEK) Nr. 1188/81 2. pantā minēto stipro alkoholisko dzērienu ražošanā."
2. pants
Šī regula stājas spēkā trešajā dienā pēc publicēšanas Eiropas Kopienu Oficiālajā Vēstnesī.
To piemēro no 1983. gada 1. augusta.
Šī regula uzliek saistības kopumā un ir tieši piemērojama visās dalībvalstīs.
Briselē, 1983. gada 18. jūlijā

Labels: 3
17
16
6